ไฟแนนซ์ทูเดย์
น่าเห็นใจ โสฬส สาครวิศว กรรมการผู้จัดการ เอสเอ็มอีแบงก์
26 ก.ค. 2555

โดย...นายเซเว่น
...น่าเห็นใจ โสฬส สาครวิศว กรรมการผู้จัดการ เอสเอ็มอีแบงก์ ที่ต้องลาออกก่อนหมดวาระ เพราะพิษหนี้เน่าค้างเก่ากลับมาปูดอีกครั้ง ต่อไปก็เป็นภาระของคนที่อยู่ต่อว่าจะสร้างหนี้เสียก้อนโต 4 หมื่นล้านบาท ให้ลดลงได้อย่างไร
...ยังไม่ทัน กิตติรัตน์ ณ ระนอง รองนายกรัฐมนตรีและ รมว.คลัง จะตั้ง เลอศักดิ์ จุลเทศ อดีตผู้อำนวยการธนาคารออมสิน มาเป็นที่ปรึกษา ก็ปรากฏว่า วิรุฬ เตชะไพบูลย์ รมช.คลัง ที่กำกับดูแลธนาคารออมสิน ก็ตั้งเลอศักดิ์เป็นที่ปรึกษาไปเสียแล้ว โดยให้ช่วยดูแลการปฏิบัติงานของธนาคารออมสินอีกต่างหาก
ที่สำคัญในไม่ช้านี้ รมช.คลัง วิรุฬ จะเรียก พรรณี สถาวโรดม ประธานธนาคารออมสิน และธัชพล กาญจนกูล รักษาการธนาคารออมสิน ที่ทั้งคู่ถูกมองว่าเป็นฝ่ายตรงข้ามและเล่นงานเลอศักดิ์มาตลอด ให้มารับฟังนโยบายการดำเนินงานธนาคารจากเลอศักดิ์ ในฐานะที่ปรึกษา แค่ยังไม่เริ่มงานก็ร้อนๆ หนาวๆ กันแล้ว
...ช่วงนี้เดอะโต้งเก็บตัวเงียบไม่ขอออกความเห็น ไม่ว่าสื่อจะถามเรื่องโครงการน้ำมีการกินหัวคิว 4050% โครงการรับจำนำข้าวที่ส่งกลิ่นตุๆ ไปทั่ว ทั้งที่เป็นรองนายกเศรษฐกิจแท้ๆ ทั้งที่ประกาศมาตลอดว่าจะปราบคอร์รัปชัน
...วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) มั่นอกมั่นใจว่า นักกีฬาเทควันโดทีมชาติไทย ทั้ง 3 คน คือ เป็นเอก การะเกตุ ชนาธิป ช้อนขำ และรังสิยา นิสัยสม ที่จะเข้าร่วมในมหกรรมกีฬาโอลิมปิก 2012 และอยู่ในการอุปถัมภ์ของ ธอส.นั้น จะได้รับเหรียญใดเหรียญหนึ่งแน่ๆ แต่เงินอัดฉีดเหรียญทอง เงิน ทองแดง เท่าไหร่ ขออุบไว้ก่อน 
...แบงก์ต่างชาติขนาดกลาง 2 แห่ง คือ แบงก์กรุงศรีฯ และ แบงก์ทหารไทย เร่งโละขายหนี้เสียกว่า 1 หมื่นล้าน ขายบริษัทบริหารสินทรัพย์ กรุงเทพพาณิชย์ หวังลดหนี้เน่าให้ต่ำกว่า 23% เป็นการตัดเนื้อร้ายแบบเบ็ดเสร็จเด็ดขาดกันไปในครั้งเดียว
...ธนาคารสแตนดาร์ดชาร์เตอร์ด (ไทย) แต่งตั้งนายรามากริชนัน (แรมกี้) ซับบรามาเนียน เข้ารับตำแหน่งรองกรรมการผู้จัดการใหญ่ สายงานบุคคลธนกิจประจำประเทศไทย เวียดนาม และฟิลิปปินส์ มีผลตั้งแต่วันที่ 23 ก.ค.นี้